b'\n_START_ARTICLE_\nKarel Mar\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPred 1. svetovno vojno je kon\xc4\x8dal \xc4\x8dastni\xc5\xa1ko \xc5\xa1olo na Dunaju. Na so\xc5\xa1ki fronti je prebe\xc5\xbeal \xc4\x8dez italijanske polo\xc5\xbeaje in vstopil v \xc4\x8ce\xc5\xa1ko legijo, Po vrnitvi iz Prage 1919 se je priklju\xc4\x8dil generalu Maistru v bojih za severno mejo. Od 1919 do 1938 je \xc5\xbeivel v Beogradu in kon\xc4\x8dal \xc5\xa1tudij geodezije. Pri Vojnogeografskem in\xc5\xa1titutu je vodil merjenja mednarodne stopinjske mre\xc5\xbee; vzpostavil je triangulacijsko mre\xc5\xbeo 1. reda v Jugoslaviji in njene povezave z Gr\xc4\x8dijo, Bolgarijo in Avstrijo ter dosegel \xc4\x8din polkovnika v Kraljevini Jugoslaviji._NEWLINE_Ob okupaciji leta 1941 se je umaknil v Novo mesto, sodeloval z OF ter se po kapitulaciji fa\xc5\xa1isti\xc4\x8dne Italije 1943 pridru\xc5\xbeil NOB in postal generalmajor. Bil je in\xc5\xa1truktor za geodezijo v \xc4\x8dastni\xc5\xa1ki \xc5\xa1oli pri Glavnemu \xc5\xa1tabu NOV in POS, organiziral je delovanje geodetskih slu\xc5\xbeb pri \xc5\xa1tabih 7. in 9. korpusa ter 4. operativni coni nato pa v sestavi Vrhovnega \xc5\xa1taba NOV in POJ. Po kon\xc4\x8dani vojni je bil na\xc4\x8delnik Geografskega in\xc5\xa1tituta JLA, dokler se ni leta 1953 upokojil. Po upokojitvi je sodeloval s slovensko geodetsko slu\xc5\xbebo in strokovnim \xc5\xa1olstvom.'